
Az ovidiusi irónia szerepe Gyöngyösi István Murány-eposzában

Gyöngyösi Istvánt, a 17. századi barokk szerzőt gyakran emlegetik „magyar Ovidius”-ként, s a párhuzam jogos is; Gyöngyösi költészetére nagy hatással volt az ovidiusi életmű. Dolgozatom kiindulópontja ez, ám célom nem Gyöngyösi „magyar Ovidius” voltának vizsgálata, hanem annak kimutatása, hogy – noha a Gyöngyösi-szakirodalomban ez a szempont csak elvétve jelenik meg – a Márssal társolkodó Murányi Vénus ironikus mű, melynek iróniája hasonló költői eljárások eredményeképp jön létre, mint amilyenek alapján az Ovidius-kutatás régóta meghatározónak tartja a szerző ironikusságát. Dolgozatomban az ovidiusi megközelítésen túl egyéb érveket is sorakoztatok amellett, hogy Gyöngyösi művében benne rejlik az ironikus olvasat lehetősége: erre enged következtetni Gyöngyösi általában vett hagyománykezelési eljárása vagy az elbeszélésben alkalmazott mesterséges következetlensége. Részletesen tárgyalom továbbá a dolgozatban a szintén iróniát eredményező ‘színlelés’ fogalmát, annak szövegbeli előfordulásait és értelmezési lehetőségeit.



